**Materjal elukestva õppe strateegia 2020 koostamiseks, 3.06.2013**

1. **Elukestva õppe strateegia 2020 eesmärk**

Kõigile Eesti inimestele nende vajadustele ning võimetele vastavate õpivõimaluste loomine kogu elukaare jooksul, et tagada neile võimalused väärikaks eneseteostuseks ühiskonnas ja tööelus.

**2. Strateegia 2020 võtmesõnumid**

1. **Igaühele tema võimetele sobiv haridustee**

Elukestva õppe süsteem peab inimesele pakkuma piisavalt mitmekesiseid ja paindlikke valikuid oma teadmiste, oskuste ja hoiakute väljaarendamiseks. Eri tüüpi andekusi tuleb väärtustada ja edasi arendada, et kõigil ühiskonnaliikmetel oleks valmisolek ja võimalus eneseteostuseks.

1. **Asjalik tööturuinfo ja nõustamine**

Teadlike valikute jaoks on vaja kvaliteetset ja kergesti kättesaadavat informatsiooni.

Riigi eestvedamisel tuleb koguda ja analüüsida informatsiooni tööturu arengute kohta ning sidustada see karjäärinõustamise süsteemiga, et iga potentsiaalne õppija teaks, milliseid võimalusi pakub töömaailm pärast õpinguid, et õppeasutused teaksid, millised on töömaailma ootused lõpetajate kompetentsidele igal kutsealal ning et tööandjad oleksid teadlikud nende panuse vajalikkusest elukestva õppe korraldamisel.

1. **Head võtmepädevused igas vanuses**

Haridussüsteemis tuleb oluliselt rohkem tähelepanu pöörata võtmekompetentside[[1]](#footnote-1) väljaarendamisele.

Nii kasutatavad õppemeetodid kui hindamine peab lähtuma sellest, et õppijad omandavad võimalikult head võtmepädevused, sest see tagab nende hilisema eduka ja paindliku toimetuleku tööelus. Liberaalse tööturukorraldusega Eestis peaks formaalharidussüsteem varustama lõpetajad kompetentsidega, millel on väärtus erinevate ettevõtete jaoks ja mitmete erinevate tööde tegemisel.

1. **Otsustav pööre õpetajate ja koolijuhtide õpikäsituses, nende ettevalmistuses ja nende töö hindamises**

Õpetajal, õppejõul ja koolijuhil on määrav mõju õpikeskkonnale ja õpitulemuste tasemele. Õppetegevuses on vaja rohkem õppija individuaalsuse arvestamist.

Õppemeetodid ja tugimeetmed peaksid arvestama erinevate õppijate eripäraga. Igale jõukohaselt ja huvitavalt - õppetöö korraldamisel tuleb pakkuda tuge nõrgematele ning väljakutseid võimekamatele. Õpetajate ning koolijuhtide esma – ja täiendkoolitus koos riigi poolt korraldatud süsteemse metoodilise toega loob tingimused uue õpikäsituse rakendamiseks õppeasutuse tasandil, kus kaasaegse metoodilise oskusteabe leidmine ja õppetöös esilekerkivate probleemide lahendus pole enam iga üksiku õpetaja eraülesanne.

1. **Digihüpe on Eesti hariduse võimalus**

Digihüpe on väikese riigi unikaalne võimalus uue õpikäsituse kiireks juurutamiseks ja õppekvaliteedi tõusuks. Digikultuurirevolutsiooni eelduseks on üleminek 1:1 arvutikasutusele (igale õppijale ja õpetajale oma individuaalne „arvuti“). Vajalik on tagada üleminek digitaalsetele õppematerjalidele ja järgmise põlvkonna e-õppekeskkonnale. Unustada ei tohi, et tehnoloogia üksi ei too kaasa innovatsiooni hariduses, seetõttu on vajalik tagada piisavate digipädevuste omandamine nii õpetajate, koolijuhtide kui õppijate hulgas.

1. **Selgete eesmärkidega rahastamine**

Rahastamisotsused peavad lähtuma prioriteetidest ja riigi võimalustest, olema avalikud ja selged.

Hariduse rahastamisel on vajalik muutuste elluviimine, mis tagaks õppijatele juurdepääsu kodulähedasele põhikoolile ning suuremates keskustes asuvatele ning mitmeid valikuvõimalusi pakkuvatele gümnaasiumitele ning kutseõppeasutustele. Õpetaja ja koolijuhi palk peab olema konkurentsivõimeline, et koolis töötamine muutuks valikuks parimatele. *Eesti hariduse rahastamise osakaal avaliku sektori eelarvest on täna võrreldav edukate riikidega. Tegevuskulude tõusud toimuvad oodatavalt eelkõige õppijate arvu langusest tulenevalt ning haridussüsteemi otstarbekama korraldamise ja süsteemi sisese ümberjagamise kaudu.*

1. **Hästi toimiv seiremehhanism kindlustab soovitavate muutuste rakenduse**

Haridussüsteemi juhtimisel on oluline hea tasakaal keskse suunamise ja omaalgatuse vahel. Võtmetähtsusega on, et hariduspoliitilisi otsuseid võetaks vastu tõenduspõhise informatsiooni põhjal ning et õppeasutustele antaks regulaarselt tagasisidet nende tegevusele eelnevalt kokkulepitud hindamiskriteeriumite alusel, mis väärtustavad õpetamist, õppimist ja õpitulemuste parendamist.

1. **2014-2020 perioodi 5 kõige prioriteetsemaks hinnatud strateegilist meedet** (veebruar-mai juhtkomisjoni arutelude põhjal)

**Prioriteet 1**

Uue õpikäsituse kiireks rakendamiseks on vajalik õpetajate ning koolijuhtide hästi eesmärgistatud ja riigi tasemel suunatud täiendkoolitussüsteemi loomine.

**Prioriteet 2**

Regulaarse ja süsteemse tööjõuvajaduse seire- ja prognoosisüsteemi käivitamine, mille raames analüüsitakse Eesti erinevate majandussektorite arenguvõimalusi ja –vajadusi tervikvaates.

**Prioriteet 3**

Põhi- ja keskhariduse tasemel rahastamismudeli rakendamine, mis tagaks õppijaile juurdepääsu kodulähedasele põhikoolile ning suuremates keskustes asuvatele ning mitmeid valikuvõimalusi pakkuvatele gümnaasiumitele ja kutseõppeasutustele.

**Prioriteet 4**

Õpetaja ja koolijuhi palk konkurentsivõimeliseks.

**Prioriteet 5**

Igale õppijale juurdepääs õppimist toetavale kaasaegsele digitaristule, eesmärgiks on 1:1 arvutikasutuse läbiv rakendamine õppeasutustes.

1. **Kokkuvõte juhtkomisjoni aruteludest teemavaldkonniti järgnevalt: uus õpikäsitus, õpetaja, elukestev õpe ja tööturg, õppimine digiajastul ning õppes osaluse kasv ja ökonoomsed rahastamismudelid**
   1. **Uus õpikäsitus**

Eesmärgiks on iga õppija individuaalset arengut toetava, loovust ja ettevõtlikkust arendava õpikäsituse suunas liikumine kõigil õppetasemetel

Arenguvajadus:

1. Tänapäevase metoodilise oskusteabe hankimine ja levitamine ei ole Eestis ühegi institutsiooni ülesanne, see on jäetud iga üksiku õpetaja hooleks. Käitumisprobleemide ja metoodiliste küsimuste lahendamisel tegutseb õpetaja üksi, selmet kaasata kolleege ja tugispetsialiste meeskonnana.
2. Õpetajate täiendkoolitusele kulutatakse märkimisväärsed summad riigieelarvest, kuid pakutud kursuste valik ei arvesta piisavalt hariduspoliitilisi eesmärke, rohkem on vaja pikema-ajalisi uurimus- ja arendustegevust hõlmavaid koolitusi. Täiendkoolituse kvaliteeditagamise süsteemi pole.
3. Üldhariduses on kooli kvaliteedi hindamine liialt riigieksamite keskne, välishindamises tuleb õigusaktidele vastavuse kontrolli asemel liikuda rohkem selgete kvaliteedikriteeriumide määratlemise ja väärtustamisele
4. Kõrgkooli tegevuse hindamisel pole õpetamine piisavalt väärtustatud, õpetajakoolitus pole ülikoolides auasi. Kvaliteedi hindamine on liiga teaduskeskne.

Strateegilised meetmed:

1. **Õpetajate ja koolijuhtide koolitussüsteemi loomine**, kus keskseks eesmärgiks on koolijuhi ja õpetaja rolli ümbermõtestamine, et nad suudaksid luua keskkonna, kus tähelepanu all on iga õppija areng ja potentsiaali väljaarendamine ning erinevad isiksuslikud erinevused on väärtustatud.

Vajalik on leida mõistlik tasakaal riigi tasandil pakutava ( ja keskselt koordineeritud) ning teisalt, koolide spetsiifikast ja õpetajate arenguvajadustest tuleneva täiendõppe vahel. Täiendõppe kõrval on vaja luua rohkem paindlikke võimalusi ümberõppeks nii õpetajatele (vajalik teise või ka kolmanda aine õpetamiseks põhikoolis) kui koolijuhtide järelkasvu kujundamiseks.

1. **Metoodiliste kompetentsikeskuste väljaarendamine** õpetajakoolituse ning kasvatusteaduste arengu eest vastutavate Tallinna Ülikooli ja Tartu Ülikooli juures

Mõlemad ülikoolid peavad seadma õpetajakoolituse ja kasvatusteaduse oma prioriteetide hulka. Keskused koondavad parima kogemuse maailmast ja Eesti olemasoleva metoodilise oskusteabe, analüüsivad seda, nõustavad õpetajaid, pakuvad keskkonda uute innovaatiliste lahenduste väljatöötamiseks, analüüsivad arenguid mujal maailmas, levitavad heade praktikate näiteid kõikidele Eesti haridusasutustele, koordineerivad ülikoolide ja koolide ühisprojekte ja uuringuid.

1. **Hindamisparadigma muutmine**: hindamiskriteeriumid orienteeritakse õpetamise, õppimise ja õpitulemuste parandamisele. Vajalik on leida õige tasakaal kokkuvõtva ja kujundava hindamise vahel. Olulisemaks peaks muutuma kujundav hindamine, mille kaudu toetatakse õppija individuaalset arengut ja ergutatakse õpimotivatsiooni.

Omanäolise koolikultuuri arendamiseks on vajalik hindamistegevuste mitmekesisus: riiklikus välishindamissüsteemis tuleb rohkem tähelepanu pöörata võtmekompetentside hindamisele ning ainetevahelisele integratsioonile.

Vajalik on "hea kooli" kriteeriumide määratlemine ning neil põhinevate kooli tulemusnäitajate pidev avalikustamine. Kooli tasandil on vajalik õppearendustöö terviklik juhtimine.

Muud arutluse all olnud meetmed:

* programmi käivitamine, mille raames toetatakse õpetajate omavahelist koostööd ja üksteiselt õppimist;
* teadus- ja arendustööl põhinevate kõrgkoolididaktikakeskuste käivitamine ning õppejõududele koolituskursuste arendus ja pakkumine,
* kutseõpetajate õpetamisoskuste parendamisele suunatud täiendkoolituste strateegiline suunamine ning võimaluste loomine stažeerimiseks ettevõtetes,
* nõrgemate koolide abistamine koolituste ja nõustamiste kaudu,
* koostöös õpetajate kutseorganisatsioonidega tuleb õpetajate professionaalse arengu kavandamisel ja dokumenteerimisel juurutada kutsestandardil põhinevaid enesehinnangu ja refleksioonivahendeid (nt. e-portfoolio).

Indikaatorid:

* Õpetajate ja koolijuhtide rahuolu-uuringud,
* madala haridustasemega mitteõppivate 18-24 aastaste noorte osakaal,
* madala funktsionaalse lugemisoskuse, matemaatilise ja loodusteadusliku kirjaoskusega 15-aastaste noorte osakaal (PISA alla 2 taseme saavutanud õpilaste osakaal),
* PISA 5 ja 6 taseme saavutanud õpilaste osakaal.
  1. **Õpetaja**

Eesmärgiks on õpetajahariduse ning õpetaja/ õppejõu töö hindamise ja tasustamise vastavusse viimine tänapäeva nõuetega kõigil õppetasemetel

Arenguvajadused:

1. Õpetaja elukutse ei ole atraktiivne: noorte ja meesõpetajate ja osakaal väike.
2. Õpetajatöö hindamisel ja tasustamisel ei arvestata tema tegelikku tööd õpilase arengu toetamisel, õpikeskkonna arendamisel, praktika juhendamisel jms.
3. Koolijuhi oskused koolimeeskonda kujundada ja õpetajaid nende professionaalses arengus toetada on vähesed.
4. Kasvatusteaduste valdkonna rahvusvaheline mõõde Eestis on kesine, uuringute seos haridusvaldkonna arenguvajadustega vähene. Doktoriõppe efektiivsus madal ning doktorantide arv väike - ei kata doktorikraadiga spetsialistide vajadust lähiaastatel.

Strateegilised meetmed:

1. Õpetajate ja koolijuhtide **keskmise töötasu peab olema konkurentsivõimeline**, et koolis töötamine muutuks atraktiivseks valikuks parimatele. Vajalik on selle suurendamine x- kordseks Eesti keskmisest.

Vajalik on suurendada õpetajakutse atraktiivsust (sh noorte ja meeste seas), võimaldada töötasu diferentseerida lähtuvalt töö tulemuslikkusest, luua konkurents õpetaja ametikohale, mis võimaldab valida parimaid.

1. **Koolijuhi pädevusnõuete kehtestamine ja nende regulaarne hindamine**

Koolijuhi roll koolikultuuri kujundamisel on määrava tähtsusega. Vajalik on valida koolijuhi ametisse parimad kandidaadid, luua neile võimalus saada oma tööle regulaarselt tagasisidet ja soovitusi täiendõppeks ning motiveerida neid regulaarse atesteerimise kaudu riiklikul tasemel oma kompetentse pidevalt arendama.

1. **Õpetaja koormusearvestuse aluseks peaks olema üldtööaeg** ning tasumäära aluseks töö tulemuslikkus, panus kooli õppekava eesmärkide täitmisel ja kutsestandardile tuginev eneseanalüüs või omistatud kutse.

Üldtööaja põhine lähenemine võimaldab ühtlasemalt jagada tegelikku töökoormust õpetajate vahel, soodustab individuaalset lähenemist igale õppijale, motiveerib osalema kooli arendustegevuses, ülikoolide esmaõppes, praktika juhendamisel ning väärtustab õpetaja eneserefleksiooni ja oma töö analüüsi.

Muud arutluse all olnud meetmed:

* Ülikooli partnerkooli/ innovatsioonikooli statuudi ja rahastamismudeli väljatöötamine ja rakendamine.
* Koostööprojektide tunnustamine õpetajahariduses.
* Õpetajakutse ja koolijuhi ameti populariseerimine (turundusprogramm).
* Kasvatusteaduslike (rakendus)uuringute programmi käivitamine, sh digikultuuri teema rakendamise analüüsimiseks.

Indikaatorid:

* alla 40 a õpetajate osakaal (50%),
* õpetajate sooline struktuur,
* õpetajakoolituse õppekavadele vastuvõetavate tudengite keskmine hinne.
  1. **Elukestev õpe ja tööturg**

Eesmärgiks on paindliku, kvaliteetse ning mitmekesiste valikutega elukestva õppe süsteemi loomine, mis pakub võimalusi tööturul hinnatud kompetentside omandamiseks, toetab õppijate teadlikke valikuid ning loob eeldused igale Eesti elanikule rahulolu pakkuvaks eneseteostuseks tööelus ning riigi konkurentsivõime suurenemiseks.

Arenguvajadused:

1. Info tööturu ja majanduse arengute kohta pole süsteemne ja karjäärinõustamissüsteemis ning õppeasutuste jaoks kättesaadav, mistõttu õppekohtade pakkumine ja õpisisu sõltub ennekõike õppijate väheteadlikest valikutest ning õppeasutuste koolitusvõimekusest, mis on kaldu juba eksisteerivate ja/või odavamate õppekavade pakkumise suunas.

1. Ühiskonnas pole levinud hoiak, et igaühel endal tuleb võtta initsiatiiv ja vastutus oma potentsiaali parimaks rakendamiseks.
2. Puuduvad mehhanismid elukestva õppe (eelis)arendamiseks Eesti majanduse konkurentsivõimet kasvatavates nn kasvuvaldkondades.
3. Töömaailma ja haridussüsteemi vahel puudub ühine keel ja metoodika, mis võimaldaks tõhusalt õppe sisu ja õppijate/ lõpetajate arvu kooskõlastamist ja tööandjate aktiivsemat kaasamist kogu elukestva õppe süsteemi korraldusse.
4. Ligi kolmandik Eesti tööealisest elanikkonnast on erialase ettevalmistuseta ning see trend on kasvav just nooremates vanuserühmades. Vajalikud tööturu tugiteenused ei jõua nendeni, kellel neid kõige rohkem vaja.

Strateegilised meetmed:

1. Käivitatakse **regulaarne ja süsteemne tööjõuvajaduse seire- ja prognoosisüsteem**, mille raames analüüsitakse Eesti erinevate majandussektorite arenguvõimalusi ja –vajadusi tervikvaates ning teisalt tagatakse kutsealapõhiselt elukestva õppe planeerimine ning juhtimine.

Vajalik on majandussektorite tervikpilti koondavat, regulaarselt läbiviidavat tööjõuvajaduse kvantitatiivset ja kvalitatiivset analüüsi ning prognoosi, mis on eri majandussektorites läbi viidud võrreldava metoodika alusel. Prognoositulemused on sisendiks karjäärinõustamissüsteemile, õppeasutustele õppekavaarendusteks ning erinevatele ametkondadele, kes rahastavad õppetegevusi.

1. **Karjäärinõustamissüsteemi teenuste** (sh info ameti- ja kutsealade tööhõive, töötuse ja palkade kohta) pakkumine põhikoolis ja gümnaasiumis ning täiskasvanutele. Prioriteediks on põhikooli III aste, kus tagatakse karjäärinõustamine kõigile õpilastele.

Teadlikumad otsused võimaldavad inimestel oma potentsiaali väljaarendamist võimalikult parimal moel. Teadlik erialavalik aitab formaalharidussüsteemis vähendada õpingute katkestamist ning loob eeldused, et inimene leiab omandatud teadmiste ja oskuste baasilt hiljem ka rakenduse töömaailmas. Noorte kõrval on karjäärinõustamisteenuseid vajalik pakkuda ka täiskasvanutele, kel soovivad ennast täiendada või omandada hoopis uus eriala.

1. Komplekssete meetmete väljatöötamine **majanduse kasvuvaldkondadele tööjõu ettevalmistamiseks**

Eesti jaoks oluliste majandussektorite ja kutsetegevusalade kindlustatust kvalifitseeritud kohaliku tööjõuga tuleb oluliselt parandada, et tõsta Eesti majanduse tootlikkust ja ekspordivõimekust. Probleemiks on, et tasemeõppes ei suudeta piisavalt dünaamiliselt arvestada töömaailma arengutega ning olemasolev koolitusturg ei paku piisavalt süsteemseid pikemaajalisi täiendkoolitusvõimalusi töötajate tõhusaks ettevalmistamiseks kõrgemate kompetentsusnõuetega töökohtade tarbeks. Vajalik on kasvuvaldkondadele suunatud aktiivne karjäärinõustamine, õppijate ja õpetajate motivatsioonipaketid ning õppekavade arendustoetused nii taseme- kui ka täiend- ja ümberõppes.

1. **Praktikakorralduse** kvaliteedi tagamiseks ja süsteemseks suunamiseks käivitatakse keskne **arendusprogramm**, mis on suunatud nii kutseõppeasutustele kui kõrgkoolidele ja mis võtab arvesse eri majandusharude tingimusi. Vajadusel luuakse tingimused praktikajuhendajate töö tasustamiseks väike- ja keskmisega suurusega ettevõtetes.

Vajalik on teadlikkuse tõstmine praktika paremaks korralduseks nii ettevõtjate kui õppeasutuste hulgas (kasutatav terminoloogia, vastutuse jaotus eri osapoolte vahel, erinevad praktikamudelid, parimate praktikate näited).

1. Tingimuste loomine **madala konkurentsivõimega inimestele õppes osalemiseks** (nt., VÕTA rakendamine keskhariduse tasemel, osa-ajaga töö propageerimine, aktiivne karjäärinõustamine, tugiteenuste pakkumine, jne), et omandada uus kvalifikatsioon, et hiljem end parimal võimalikul viisil teostada tööelus.

Standardsed lahendused ei too madala konkurentsivõimega inimesi õppima. Paindlikumaks peab muutuma õppekorraldus nii täiskasvanute gümnaasiumis kui kutseõppeasutustes. Kogu praegune täiskasvanute gümnaasiumide süsteem tuleks elukestva õppe raames ümber mõtestada. Koolituskursused peaksid olema selgelt sihistatud kindlatele sihtrühmadele (alla keskharidusega inimesed, töötud, eesti keelt mitteoskavad, töötud) ning, kus asjakohane, peab olema loodud ka kutseeksami sooritusvõimalus. Vajalik on tugiteenuste pakkumine (õppenõustamine, karjääriinfo, sõidutoetus, lapsehoiuteenus), et töötavatel inimestel oleks võimalik õppetöös osaleda.

Muud arutluse all olnud meetmed:

* Põhihariduse ning keskhariduse järgsete õppekavade inventuur (eriti keskhariduse järgselt: kutseõppe, tekkiva lühikese tsükli õppe ning rakenduskõrghariduse õppekavade osas), et tagada õppekavade sisu vastavus tööturu nõuetele ning eri liiki kavade õpiväljundite erisus.
* Täiendõppe rahastamismudeli väljatöötamine, mis suurendab kõigi osapoolte omavastutust ja valikuvabadust.
* Info ja nõustamine uue kvalifikatsiooni omandamise õpiteedest ja vastavad kompetentsipõhised modulaarsed koolituskursused, mis võimaldavad kvalifikatsioonide omandamist osade (kompetentside) kaupa, muudetakse kättesaadavaks.
* Tingimuste loomine kutseõppe intensiivistamiseks, paindlike õpivõimaluste loomiseks (nii õppevormide kui ajalise kestvuse mõttes) ja osakutsete kaupa kvalifikatsiooni omandamiseks koos võtmekompetentside laialdasema integreerimisega kutse- ja erialaõppesse.
* Avatuse ja rahvusvahelise koostöövõimekuse suurendamine kõigil haridustasemetel. Rahvusvahelistumist toetavate meetmete rakendamine kõrghariduses, et parandada Eesti kõrghariduse kvaliteedi konkurentsivõimet regioonis.

Indikaatorid:

* Täiskasvanute (25-64) elukestvas õppes osalemise määr,
* eri- ja kutsealase hariduseta täiskasvanute osakaal (25-64 earühm),
* vahed madala, keskmise ja kõrge haridustasemega inimeste elukestvas õppes osalemise määras,
* katkestajate arv kutseõppeasutustes ja gümnaasiumis,
* regulaarselt ilmuv ja kasutajasõbralikus formaadis esitatud info tööturu arengute kohta.

**3.4.Õppimine digiajastul**

Digikultuuri muutmisel Eesti haridusruumi osaks on eesmärgiks kaasaegse digitehnoloogia otstarbekam ja tulemuslikum rakendamine õppimisel ja õpetamisel, mille tulemusena kahaneks digilõhe, paraneks õpioskused ning kasvaks majanduse tootlikkus.

Arenguvajadused:

1. Õppijate ligipääs digitaristule (arvuti, internet, e-õppekeskkond) on puudulik ja ebaühtlane, riistvara on kiiresti vananemas ja suhtarv (õpilast arvuti kohta) on kasvamas.
2. Arvutite kasutamine õppetöös on kõigil haridustasemeil marginaalne, erinevad infosüsteemid (nt. EHIS, eKool) ja e-õppeteenused (Moodle, VIKO, Koolielu) pole koosvõimelised.
3. Tehnoloogia üksi ei too kaasa innovatsiooni hariduses, vajalik on tagada piisavate digipädevuste omandamine nii õpetajate, koolijuhtide kui õppijate hulgas.
4. Tehnoloogilisest innovatsioonist inspireeritud pedagoogiline ja koolikorralduslik haridusuuendus ei toimi süstemaatiliselt.

Strateegilised meetmed:

1. **Igale õppijale tagatakse ligipääs õppimist toetavale kaasaegsele digitaristule**, ambitsioonikaks eesmärgiks on 1:1 arvutikasutuse massiline rakendamine õppeasutustes.
2. **Digikultuuri integreerimine õppekavadesse**: informaatika õppeaine sisu uuendamine, IKT lõiming ainekavades, läbiva teema *tehnoloogia & innovatsioon* toetamine.

Tehnoloogilisest innovatsioonist inspireeritud pedagoogiline ja koolikorralduslik haridusuuendus peab toimima süstemaatiliselt. Vajalik on õpetajate-uurijate võrgustike käivitamine, IKT rakendamine.

1. Vajalik on **teostada üleminek digitaalsele õppevarale**, mille hulka kuuluvad e-õpikud, avatud õppematerjalid ning veebipõhised eksamid.
2. **Didaktikakeskuste arendamine õpetajakoolitust pakkuvate ülikoolide juures** ning innovatsioonikoolide ja õpetajate-uurijate võrgustike käivitamine.
3. **Digipädevuste mudelite/standardite loomine ja kehtestamine** (õpetajatele, õpilastele, koolijuhtidele, täiskasvanud õppijatele) ning nende hindamise ja tunnustamise süsteemi juurutamine.

Indikaatorid:

* Arvutite arv õppija kohta
* Arvutite arv õpetaja kohta
* E-vormis õppematerjalide osakaal õppevarast

**3.5.Õppes osaluse kasv ja ökonoomsed rahastamismudelid**

Eesmärgiks on elukestva õppe võimalustele õiglast juurdepääsu kindlustavate ning õppe kvaliteeti toetavate ökonoomsete rahastamismudelite rakendamine.

Arenguvajadused:

1. Üldhariduskoolide õppeasutuste võrk ei ole vastavuses regionaalse ja demograafilise arengu, ressursside otstarbeka ja tõhusa kasutamisega.
2. Eesti laste alushariduses osaluse määr on rahvusvahelises võrdluses hea, kuid rahastamistaseme samaks jäämisel on järgmise 10 aasta jooksul prognoositav juurdepääsu vähenemine.
3. Ühiskonnas puudub kokkulepe, kuidas tagada piisaval arvul õppijate suundumine põhikooli ja keskhariduse järgsesse kutseõppesse, et tööturu jaoks valmistataks ette piisaval arvul oskustöölisi ja tehnikuid.
4. Alushariduse tasemel on vaja rohkem pöörata tähelepanu lapse õppimist takistavate probleemide varajasele märkamisele ja lapse arengu toetamisele, et oleks tagatud sujuv üleminek kooli.
5. Vene õppekeelega koolide õpilaste õpitulemused on PISA tulemuste põhjal olnud madalamad eesti õppekeelega koolide õpilaste omadest.

Strateegilised meetmed:

1. Hariduse rahastamismudeli rakendamine, mis tagaks õppijatele juurdepääsu kodulähedasele põhikoolile ning suuremates keskustes asuvatele ning mitmeid valikuvõimalusi pakkuvatele gümnaasiumitele. Koolivõrgu korrastamisel teeb riik koostööd KOV-ga koostööd tugevate gümnaasiumite loomisel, pakkudes analüüse ja andmestikku.
2. Kõik lapsed saavad võimaluse alushariduse osalemiseks vähemalt aasta enne kooli. Võimaluste loomine, et alushariduse tasemel säilitatakse aastaks 2020 osalus tasemel 98% 4-6 a laste vanuserühmas ning kasvatatakse osalusmäära 1,5-3 a laste seas 80%-ni.
3. Õppijate põhikoolijärgsete haridusvalikute suunamise mehhanism ?
4. Koolieelsetes lasteasutustes toimub eakohaseid meetodeid kasutades kvaliteetne eesti keele õpe, lastele pakutakse eestikeelseid tegevusi.
5. Tagada vene õppekeelga põhikooli lõpetajatele eesti keele oskus B1.2-B2.1. tasemel, mis on vajalik õpingute jätkamiseks gümnaasiumis ja/ või kutseõppeasutuses. Selleks, riikliku programmi raames toetada alt-üles initsiatiive eesti keele õppe taseme parandamiseks vene õppekeelega koolis ning vene emakeelega laste õpinguid eesti õppekeelega koolis (õpetajate täiendkoolitus, pikapäevarühmad, õpetajate lähtetoetus, mitmekultuurilisuse õpe, vene kultuurilugu jmt).

Indikaatorid:

* Gümnaasiumite, sh puhaste/ klassikaliste gümnaasiumite arv, riigigümnaasiumite arv,
* Alushariduses osaluse määr 4-6 ning 1,5-3 earühmas, I klassi õpilaste osakaal, kes eelmisel aastal olid lasteaias,
* Vene õppekeelega põhikooli lõpetajate osakaal, kes valdavad eesti keelt tasemel B1.2-B2.1. noorte osakaal, kes on töötud vähese eesti keele oskuse tõttu,
* Vene õppekeelega kutsekeskhariduse lõpetajate osakaal, kelle eesti keele oskuse tase on B2,
* Keskhariduse omandanute osakaal,
* Kolmanda haridustasemega noorte osakaal earühmas 30-34.

1. Võtmekompetentside all peame silmas emakeeleoskust, võõrkeele oskust, matemaatilist pädevust ning teadmisi teaduse ja tehnoloogia alustest, infotehnoloogilist pädevust, õppimisoskust, sotsiaalset ja kodanikupädevust, algatusvõimet ja ettevõtlikkust ning kultuuriteadlikkust ja –pädevust. Need pädevused on väga olulised inimeseks ja kodanikuks kasvamisel. Võtmekompetentsid kujunevad kõikide õppeainete kaudu, aga ka tunni- ja koolivälises tegevuses ning nende kujunemist jälgitakse ja suunatakse õpetajate ning kooli ja kodu ühistöös. [↑](#footnote-ref-1)